Visserman se liggaam gevindArgieffoto: NSRI Die liggaam van die visserman wat sedert Sondag aan die Weskus vermis was nadat die boot waarop hy was omgeslaan het, is gevind. Casper Frylinck, bevelvoerder van die Nasionale Seereddingsinstituut (NSRI) se Mykonos-stasie, het Dinsdag gesê die man se liggaam is deur beamptes van die polisie se duikeenheid gevind. ŉ Soektog na die man is van stapel gestuur nadat die boot, Normandie, Sondagaand sowat tien seemyl noord van St. Helenabaai omgeslaan het. Die NSRI het die polisie se duikeenheid Maandag in die soektog bygestaan. “Die boot wat omgeslaan het, is ná ŉ uitgebreide soektog sowat 13 seemyl vanaf St. Helenabaai opgespoor. Polisieduikers het onder die boot gaan soek, die vermiste visserman se liggaam gevind en na die oppervlak gebring,” het Frylinck gesê. Die liggaam is na die St. Helenabaai-hawe geneem waar dit aan die forensiese patologiese diens oorhandig is. Die polisie doen ŉ geregtelike doodsondersoek. Die man se naam is nog nie bekendgemaak nie.